Vladimir Busch
Vladimir A. Busch (21. aprill 1909 Peterburi – 26. juuli 1964 Camp Salonen, Richmond, Rhode Island, USA) oli Eesti ja Ameerika ehitusinsener ja harrastusnäitleja. Vladimir Busch sündis Peterburis, opteerus Eestisse 1926. aastal. Alates 1927. aastast töötas raudteevalitsuse teenistuses tehniku ja ametnikuna. Astus Tallinna Tehnikumi ja lõpetas selle ehitustehniku magistrikraadiga 1935. aastal. Pärast ülikooli lõpetamist asus 1935. aastal tööle Eesti raudtee Valga ehitusjaoskonna juhataja abina ja seejärel liiprite immutustehase juhatajana. 1939. aastal asus tööle Eesti raudtee Tapa, seejärel Tallinna ehitusjaoskonna juhatajana, kus töötas kuni põgenemiseni kodumaalt 1944. aastal. Tegutses Tallinna Vene teatri näitlejana, mängides muuhulgas peaosa Pagnoli "Mariuses". 1944–1947 viibis Saksamaal, Baieris, Kleinheubachi põgenikelaagris. Töötas Kleinheubachi ja Aschaffenburgi põgenikelaagrite insenerina ning eesti gümnaasiumi matemaatikaõpetajana. Asutas Kleinheubachi põgenikelaagris teatri, korraldas ja esines selle lavastustes. 1947. aastal siirdus kvoodi alusel Ameerika Ühendriikidesse ning elas kuni surmani New Yorgis. New Yorgis asus tööle inseneribüroos Edwards & Hjorth. Alates 1951. aastast töötas inseneribüroos Severud-Elstad-Krueger (alates 1989. aastast tuntud Severud Associates nime all). 1953. aastal omandas diplomeeritud inseneri õigused ja tegutsemislitsentsi New Yorgi osariigis. Selleks tuli Albany New Yorgi osariigi Ülikoolis sooritada inglise keele ja erialaeksamid. See võimaldas tal töötada edaspidi Severudi juhtivinsenerina. Tema kaasjuhtimisel valmis 1958. aastal Manhattanile Seagrami pilvelõhkuja (375 Park Avenue). Tema juhtimisel ehitati ka New Yorgi General Telephone Company hoone 3. avenüül. Viimase tööna kavandas ta Home Insurance Plaza kõrghoonet (59 Maiden Lane), mis valmis 1966. aastal. New Yorgis liitus asjaarmastajana Eesti Haridusselts teatritrupiga ja osales mitmes lavastuses. Esines 1954. aastal Laszlo Fodori lavastuses “Küpsustunnistus” koolidirektori osas ning 1958. aastal Eesti komöödiafilmis "Seitse vihta". Suri 26. juulil 1964. aastal Saloneni suvituskohas Rhode Islandil ootamatult südamerabandusse. Vladimir Busch oli abielus Maria Baraninaga, tal oli poeg Alexander ja tütar Olga.